MGC Pharma ffirmat l-ewwel ftehim għal fabbrika tal-kannabis għal skopijiet mediċinali u ta’ riċerka. Il-fundatur u direttur tal-kumpanija Awstraljana Nativ Segev qal li minn Malta se jipproduċu mediċina li tista’ tibdel il-ħajja tal-pazjenti. Huwa qal li minn Malta l-kumpanija se jkollha aċċess għall-Ewropa u lil hinn. Il-kumpanija MGC Pharma se tinvesti ħdax-il miljun ewro f’faċilità għall-produzzjoni f’Malta tal-kannabis għal skopijiet mediċinali u ta’ riċerka.  Din hija l-ewwel kumpanija tal-farmaċewtika li ffirmat il-kuntratt għal dan l-iskop. Il-fundatur u direttur ta’ MGC Pharma, Nativ Segev qal li f’Malta, il-kumpanija se tiffoka fir-riċerka, l-iżvilupp u l-manifattura ta’ mediċina li tista’ tibdel il-ħajja tal-pazjenti li jbatu fost oħrajn bl-epilesija, bid-dimensja u bil-kanċer. Id-Direttur Maniġerjali tal-kumpanija, Roby Zomer qal lil TVM li Malta se tkun iċ-ċentru minn fejn il-kumpanija se twieġeb għas-sejħa globali għall-kannabis mediċinali. ”We saw Malta as an emerging market to invest in. We saw its regulatory framework was leading the European Union and we saw it as a great opportunity from the economy and from an operational perspective to access into Europe and also as an access gate to the rest of the world.” Il-Ministru għall-Ekonomija, l-Investiment u Negozji Żgħar, Chris Cardona qal li MGC Pharma ngħatat spazju ta’ 6,000 metru kwadru, biex tizviluppa l-faċilitajiet tagħha. Qal li l-kumpanija se tħaddem 27 persuna full time sat-tielet sena ta’ ħidma tagħha f’Malta. Il-Ministru Cardona qal li l-Malta Enterprise qed tevalwa għadd ta’ proposti oħrajn. “Kien hemm ħamsin applikazzjoni, li ġew proposti quddiem il-bord tal-Malta Enterprise, li minnhom ġew approvati għoxrin, inqas min-nofs. Ir-raġuni hi li aħna rridu jkollna ċentru ta’ eċċellenza f’dan is-settur. Iridu nkomplu bis-serjetà u bir-reputazzjoni li għandha fl-industrija tal-farmaċewtika u allura qed nara li jiġu approvati biss dawk l-applikazzjonijiet li ġejjin minn kumpaniji ta’ reputazzjoni internazzjonali li għandhom esperjenza f’dan is-settur vasta.” Dr Cardona qal li l-Gvern jirnexxielu jsostni t-tkabbir ekonomiju għax Malta hija miftuħa għal kull min għandu ideat tajbin u serji. Żied li aktar minn hekk il-pajjiż u skjett man-negozji u joffri lill-investituri l-istess opportunitajiet b’regoli stretti u trasparenti bħalma huma dawk fis-settur tal-kannabis mediċinali. Il-Ministru Cardona qal li permezz tal-liġi għall-produzzjoni f’Malta tal-kannabis għal skopijiet mediċinali u ta’ riċerka, li għaddiet mill-Parlament is-sena l-oħra, Malta hija fost l-ewwel membru fl-Unjoni Ewropea li tipprovdi qafas regolatorju serju għal din l-industrija ġdida.